PÁLYÁZATI FELHÍVÁS

Tiszaroffi Továbbtanulási Ösztöndíjpályázat (Középiskolások)

A Merkating Nonprofit Kft. meghirdeti a Pallas Athéné Domus Meriti Alapítvány által támogatott **2020/2021. tanév I. félévére** (a továbbiakban: **aktuális**) vonatkozó „Tiszaroffi Továbbtanulási Ösztöndíjpályázatot” középiskolások részére.

1. A pályázat célja

A Tiszaroff, Tiszabura, Tiszagyenda, Kőtelek, Tiszasüly, Tiszabő településeken élő 12., valamint 11. évfolyamon középiskolában tanuló fiatalok tanulmányainak támogatása annak érdekében, hogy eredményes érettségi vizsgát tegyenek és megkezdhessék felsőfokú tanulmányaikat.

2. A pályázók köre

Az ösztöndíjpályázatra azoknak a települési önkormányzatoknak az illetékességi területén legalább 2017. augusztus 1-jétől állandó lakóhellyel\* rendelkező tanulók jelentkezhetnek, akik középiskolai intézményben nappali munkarendben, érettségit eredményező képzésben folytatnak tanulmányokat és a **2020/2021., vagy a 2021/2022.** tanévben fognak érettségizni (**2020** szeptemberében utolsó vagy utolsó előtti évüket kezdték meg).

A pályázat minden félévben ismételten kiírásra kerül és a feltételek fennállása esetén újból pályázható.

3. A pályázat benyújtásának módja és határideje

A pályázat egy példányát **2020. október 10.** napjáig postai úton vagy személyesen a Merkating Nonprofit Kft.-hez (5000 Szolnok, Tiszaligeti sétány 14.), címre kell megküldeni. A pályázatot a „pályázati űrlap” nyomtatványon kell benyújtani.

A pályázat kötelező mellékletei:

1. *A középiskolai intézmény által kiadott eredeti iskolai jogviszonyt igazoló lap (a KIR rendszerből kinyert) ami a tanulói jogviszonyt igazolja a megpályázott tanév félévére vonatkozóan.*
2. *A pályázó lakcímkártyájának fénymásolata.*
3. *A felsőoktatási intézménybe történő jelentkezést igazoló dokumentum (csak a végzős tanulókra vonatkozó feltétel).*
4. *A tanuló az aktuális tanévet megelőző félévi (pl. a 2020/2021 I. félévi pályázathoz a 2019/2020 tanév évvégi) bizonyítványának fénymásolata.*

A pályázati űrlap csak a fent meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül és a hiba jellegétől függően a Bíráló Bizottság dönt annak elutasításáról vagy a pályázót hiánypótlásra kötelezi.

4. Adatkezelés

A pályázó a pályázati anyag leadásával hozzájárul ahhoz, hogy adatait a pályázatban részt vevő felek megismerhetik.

5. A pályázat elbírálása

A pályázatok elbírálását Bíráló Bizottság végzi a pályázatok benyújtási határidejének lejártát követő legkésőbb 30 napon belül.

6. Értesítés a pályázati döntésről

A Bíráló Bizottság döntéséről az ösztöndíj-alapot kezelő, a Debreceni Egyetem tulajdonában álló Merkating Nonprofit Kft. értesíti a pályázókat elektronikus úton.

7. Az ösztöndíj MEGHATÁROZÁSÁNAK SZEMPONTJAI

Az ösztöndíj-folyósítás feltétele, hogy a támogatott pályázó tanulói jogviszonya az aktuális tanév aktuális félévének teljes időtartamában megfeleljen a pályázati kiírásnak. Amennyiben a támogatott pályázó tanulói jogviszonya nem felel meg a pályázati kiírásnak, a támogatott az ösztöndíjra való jogosultságát az adott félévben elveszíti.

Az ösztöndíj folyósítása aktív tanulói jogviszonyhoz kötött.

A tanulmányi átlaghoz kötött, **sávos ösztöndíj** az alábbiak szerint pályázható.

Az ösztöndíj havi értékei – a pályázók eltérő tanulmányait és az azokból fakadó különbözőségeket figyelembe véve, az előző félévi, illetve év végi átlagra tekintettel – az alábbi sávok alapján kerülhetnek megállapításra:

* 3,5-ös (12. osztályos) míg 4,0-es (11. osztályos) tanulmányi átlag alatt valamely tantárgyból kiemelkedő teljesítményt nyújt, amit szaktanári igazolással, bizonyítvány másolattal, egyéb módon igazol (pl.: OKTV-n való részvétel);
* 3,5-4,0-es - a 11. osztályosoknál nem alkalmazható - tanulmányi átlag esetén havi 20 000 Ft kerül folyósításra;
* 4,0-4,5-es tanulmányi átlag esetén havi 25 000 Ft kerül folyósításra;
* 4,5-es feletti tanulmányi átlag esetén havi 30 000 Ft kerül folyósításra;

**A Bíráló Bizottság fenntartja magának a jogot, hogy a fentiekben meghatározott feltételektől egyedi mérlegelés alapján, indoklási kötelezettség nélkül eltérjen.**

Az előző évben **tanulmányi teljesítményük miatt évismétlésre kötelezett hallgatók nem pályázhatnak**.

A végzős diákoknál az aktuális tanév aktuális félévére kiírt ösztöndíjpályázaton való részvétel feltétele, hogy a tanulók jelentkezzenek Magyarország valamely felsőoktatási intézményébe az országosan érvényben lévő jelentkezési határidő lejártáig. Ezen jelentkezésről – hitelt érdemlően – igazolást kell benyújtani a Merkating Nonprofit Kft. részére postán és elektronikusan is. Az aktuális tanév aktuális félévére vonatkozóan a nyertes pályázók kiválasztásánál előnyt élveznek azok a hallgatók, akik a 6 település régiójában, avagy a szomszédos megyék felsőoktatási intézményeiben terveznek továbbtanulást (erről nyilatkoznak is megjelölve az intézményeket), azaz Pl. Szolnok, Debrecen, stb…. felsőoktatási intézményeiben.

8. Az ösztöndíj folyósítása

Az **ösztöndíj időtartama** az aktuális tanév aktuális féléve vonatkozó **5 hónap**, azaz egy tanulmányi félév.

Az ösztöndíjat a Merkating Nonprofit Kft. folyósítja a tanuló által megadott – saját, vagy egyenesági hozzátartozó nevére szóló – lakossági folyószámlára.

Az ösztöndíj az adott félévben havonta a következő hónap 15. napjáig vagy egyösszegben az utolsó hónap 15. napjáig kerül folyósításra.

Az elnyert ösztöndíj után a tanulónak közvetlen adó- és tb-járulékfizetési kötelezettsége nem keletkezik.

Az **ösztöndíj folyósításának további feltétele**, hogy a pályázó félévente kétszer, a Pallas Athéné Domus Meriti Alapítvány támogatásával – általában - péntek délután vagy szombat délelőtt tartott **előadási napon részt vegyen**. A kiküldött adatközlők, kérdőívek, feladatok határidőre történő visszaküldése és teljeskörű előadási napon való részvétel a következő félévi ösztöndíj-folyósítás feltételét képezi. Kérjük a Merkating Nonprofit Kft. hivatalos weboldalán kívül állítsák be a Facebook profiljának követését.

9. A pályázók értesítési kötelezettségei

Az ösztöndíjban részesülő tanuló köteles az ösztöndíj folyósításának időszaka alatt minden, az ösztöndíj folyósítását érintő változásról haladéktalanul (de legkésőbb 15 napon belül) írásban értesíteni a folyósítót (levelezési cím: Merkating Nonprofit Kft. 5000 Szolnok, Tiszaligeti sétány 14., e-mail: fogyasztovedelem.merkating@gmail.com, web: www.merkating.hu). Értesítési kötelezettsége van a pályázónak az alábbi adatok változásakor:

* tanulói státusz;
* tanulmányok helye (az új oktatási intézmény megnevezése);
* személyes adatok (név, lakóhely, elektronikus levelezési cím).

Az az ösztöndíjas, aki értesítési kötelezettségének elmulasztása miatt esik el az ösztöndíj folyósításától, a tanulmányi félév lezárását követően újabb pályázati fordulóban nem vehet részt.

Az ösztöndíjas 30 napon belül köteles a jogosulatlanul felvett ösztöndíjat a pályázatot kezelő részére visszafizetni.

Amennyiben megállapítást nyer, hogy a pályázó a pályázatban nem a valóságnak megfelelő adatokat szolgáltatta, vagy a pályázati feltételeknek egyébként nem felel meg, támogatásban nem részesülhet még abban az esetben sem, ha az ösztöndíj elnyeréséről szóló tájékoztatást már kézhez vette.

10. Lebonyolítás

Az ösztöndíjpályázattal kapcsolatos központi adatbázis-kezelői, koordinációs, pénzkezelési feladatokat a Merkating Nonprofit Kft. látja el.

Az ösztöndíj-alapot kezelő elérhetősége:

Cégjegyzékszám: 16-09-010034

Székhely: 5000 Szolnok, Tiszaligeti sétány 14.

Adószám: 14295481-2-16

Képviseletre jogosult: Dr. Szakács Attila ügyvezető

Kapcsolattartó: Királyházi Andor

E-mail: fogyasztovedelem.merkating@gmail.com,

Telefon: 30/958-8210